Tukes on viime vuosien aikana saanut kuluttajilta yhteydenottoja liittyen kemikaalille haiseviin patjoihin, sänkyihin ja muihin pehmustettuihin huonekaluihin. Ilmoitusten johdosta Tukes on selvittänyt patjojen ja sänkyjen kemikaalihajuja.
Patjoista ja niiden vaahtomuoveista ei löytynyt kemikaalilainsäädännössä rajoitettuja aineita, mutta haihtuvia orgaanisia yhdisteitä niistä voi vapautua. Nämä VOC-yhdisteet voivat aiheuttaa hajuhaittaa ja joillakin henkilöillä terveysoireita. Lainsäädäntö ei määrittele, missä ajassa esimerkiksi haihtuvien VOC-yhdisteiden tulee haihtua uudesta tuotteesta. Tuotteen mukana pitää saada tarpeelliset ohjeet ja tiedot, jotta sen käyttöönotto, käyttö, huolto ja käytöstä poisto on turvallista. Lisätietoa.
Yritysten on noudatettava kemikaalilainsäädäntöä, ja siten markkinoilla olevien tuotteiden pitäisi olla lainsäädännön mukaisia ja turvallisia käyttää niiden tarkoitetussa käytössä. Vastuu siitä, että tuote on lainsäädännön vaatimusten mukainen, kuuluu tuotteiden myyjälle, valmistajalle ja/tai maahantuojalle.
Kuluttajana sinulla on myös oikeus kysyä myyjältä sisältääkö tuote ns. erityistä huolta aiheuttavia aineita (SVHC-aine) tai onko tuote käsitelty biosidivalmisteella. Ensisijaisesti kannattaakin olla yhteydessä tuotteen myyneeseen yritykseen ja selvittää asiaa yrityksen kanssa. Lisätietoa kuluttajan oikeudesta kysyä: https://tukes.fi/koti-ja-vapaa-aika/kodin-kemikaalit/kysy-tuotteiden-kemikaaleista.
Kuluttajansuojan osalta ohjeita ja sovitteluapua antaa kuluttajaneuvonta.
Voit myös tehdä ilmoituksen vaarallisesta tai puutteellisesta tuotteesta Tukesille. Tällöin saamme tarkat tunnistetiedot tuotteesta ja sen ostopaikasta. Valvontalinjauksen mukaisesti emme kuitenkaan lähtökohtaisesti ryhdy valvontatoimenpiteisiin yksittäisen ilmoituksen perusteella.
Lisätietoa valvonnasta.